## Salomé Pradas: “El sistema judicial ha d’oferir als menors víctimes de violència un tracte adequat per a garantir la seua recuperació física i mental”

*** Afirma que “l’interés del xiquet ha de ser entés com a superior i s’ha d’evitar que el procés judicial es convertisca en un altre fet traumàtic”
* La consellera ha inaugurat la 4a edició del Congrés ‘Víctima i sistema de justícia penal’ de l’UJI, que enguany se centra en els menors**

La consellera de Justícia i Interior, Salomé Pradas, ha manifestat que, “a més de la prevenció per a evitar situacions de risc i desemparament, quan es produïx violència sobre menors és clau oferir un tractament adequat dins del sistema judicial, amb l’objectiu de garantir la seua recuperació en l’àmbit físic, psicosocial i mental”.

Salomé Pradas ha inaugurat la 4a edició del Congrés ‘Víctima i sistema de justícia penal’, que organitza la Universitat Jaume I de Castelló, amb la col·laboració de la Conselleria de Justícia i Interior, que enguany se centra en els menors.

La titular de Justícia i Interior ha afirmat que “l’interés del xiquet ha de ser entés com a superior”, i que “els menors víctimes de violència han de rebre un tracte diferenciat del de qualsevol adult, tenint en compte que el seu grau de maduració no és el mateix, per a evitar que el procés judicial també es puga convertir en un altre fet traumàtic afegit a l’experiència viscuda”.

En este sentit, Salomé Pradas ha assenyalat que “la Xarxa d’Oficines Atenció a les Persones Víctimes del Delicte (OAVD) de la Generalitat compta amb un protocol dirigit als professionals que treballen en estes, per a garantir una atenció específica a víctimes menors d’edat, i que en la Comunitat Valenciana s’han implementat ferramentes com les cambres Gesell i les sales amables en seus judicials”.

“Amb això, s’ha estés la pràctica de la prova preconstituïda, amb l’objectiu d’evitar la revictimització, és a dir, el fet de reviure en el juí oral els fets que ja s’han participat prèviament en fase d’instrucció”, ha explicat.

**Congrés sobre el tractament jurídic a les víctimes menors d’edat**

Durant el congrés, en el qual experts de diversos camps pretenen aportar la seua experiència i el seu coneixement, es realitzarà una anàlisi interdisciplinària del tractament jurídic que reben les víctimes menors d’edat en qüestions tan transcendentals com la revictimització, l’atenció del sistema de protecció de menors, les menors víctimes de tràfic per a l’explotació sexual o, fins i tot, la intervenció psicològica amb menors víctimes d’agressions sexuals. De la mateixa manera, en el cas que els menors siguen responsables de violència, quin ha de ser el tractament jurídic penal.

Fecha: 25/10/2024